Lokað fyrir heitt vatn í Heiðarbrún í Hveragerði Við hjá Veitum vinnum í dag að því að færa dælu í borholu sem tilheyrir Austurveitu á meira dýpi . Þegar farið var af stað í verkið var gert ráð fyrir að þær tvær borholur sem áfram voru í rekstri dygðu til að anna þörfinni á heitu vatni . Svo reyndist ekki vera og var því gripið til þess ráðs að skerða afhendingu á heitu vatni hjá íbúum og fyrirtækjum við Hvammsveg í Ölfusi og í þéttbýlinu við Gljúfurholt . Sú skerðing átti að standa til klukkan 17:00 þegar framkvæmdum átti að ljúka . Við vinnuna kom í ljós að holutoppurinn var skemmdur og þörf á lagfæringum sem nú standa yfir og sem valda frekari skerðingum og lokunum . Lokað verður fyrir heitt vatn í Heiðarbrún og nokkrum húsum við Iðjumörk , Þelamörk og Grænumörk í Hveragerði í dag , miðvikudag , frá kl. 15:30 - 23:00 í kvöld . Einnig má búast við lægri þrýstingi á kerfinu hjá íbúum og fyrirtækjum við Hvammsveg í Ölfusi og í þéttbýlinu við Gljúfurholt . Veðurspá gerir ráð fyrir mildu veðri í kvöld en við biðjum íbúa og fyrirtæki við Hvammsveg og í þéttbýlinu við Gljúfurholt að fara sparlega með heita vatnið á meðan á skerðingum stendur ; láta ekki renna í heita potta eða taka langar sturtur , loka gluggum og hafa dyr ekki opnar lengur en nauðsyn krefur til að hleypa ekki hita úr húsum . Þeim íbúum og fyrirtækjum á umræddum svæðum , sem eru með skráðar tengiliðaupplýsingar hjá Veitum , hefur verið send sms skilaboð og tölvupóstur með ofangreindum upplýsingum . Þau sem ekki hafa fengið slík boð eru hvött til að fara inn á Mínar síður á veitur.is og skrá símanúmer og / eða tölvupóstfang til að fá í framtíðinni tilkynningar um lokanir af völdum framkvæmda og bilana . Starfsfólk Veitna vonast til að óþægindi vegna þessa verði sem minnst .